Publication: Magyar Közlöny
Issue: MK-2009-104 (Year: 2009, Number: 104)
Era: 2004-2010
Section: 
Paragraph Index: 7113

b) az irányítói körzet magaslégtéri irányítói körzet alatt helyezkedik el, amely esetben a felső határ essen egybe a magaslégtéri irányítói körzet alsó határával. Amennyiben ilyen felső határt jelöltek ki, az essen egybe a 2. Annex 3. Függelékben ismertetett VFR utazómagasságok egyikével. 2.10.4 Magaslégtéri repüléstájékoztató vagy irányító körzetek Ajánlás —Ahol kívánatos azon repüléstájékoztató körzetek vagy irányítói körzetek számának korlátozása, amelyeken a nagyobb repülési magasságon üzemelő légijárműveknek egyébként át kellene repülniük, a repüléstájékoztató körzet vagy irányítói körzet határát úgy jelöljék ki, hogy az több, alatta elhelyezkedő repüléstájékoztató körzetet vagy irányítói körzetet fedjen. 2.10.5 Repülőtéri irányító körzetek 2.10.5.1 A repülőtéri irányító körzetek oldalsó határai foglalják magukba legalább a légtér nem irányító körzeten belül eső azon szakaszait, amelyek fedik a repülőtéren műszeres időjárási körülmények között műszerrepülési szabályok szerint üzemeltetett érkező és induló légijárművek repülési pályáját. Megjegyzés: A repülőterek közelében várakozó légijárművek érkezőnek tekintendők. 2.10.5.2 A repülőtéri irányító körzetek oldalsó határai az adott repülőtér vagy repülőterek középpontjától legalább 9.3 km (5 tmf) távolságra terjedjenek azokba az irányokba, amelyekből a megközelítések végrehajthatók. Megjegyzés: Egy repülőtéri irányító körzet két vagy több, egymáshoz közel elhelyezkedő repülőteret is magába foglalhat. 2.10.5.3 Ha a repülőtéri irányító körzetet az irányító körzet oldalsó határain belül létesítették, akkor az függőlegesen a talaj szintjétől legalább az irányító körzet alsó határáig terjedjen. Megjegyzés: Amennyiben ez kívánatos, a repülőtéri irányító körzet felső határa a felette elhelyezkedő irányító körzet alsó határánál magasabban is kijelölhető. 2.10.5.4 Ajánlás — Ha a repülőtéri irányító körzet az irányító körzet oldalsó határain kívül helyezkedik el, jelöljenek ki felső határt. 2.10.5.5 Ajánlás — Amennyiben kívánatos, hogy a repülőtéri irányító körzet felső határát magasabban jelöljék ki, mint a felette elhelyezkedő irányító körzet alsó határa, vagy ha a repülőtéri irányító körzet az irányító körzet oldalsó határán kívül fekszik, annak felső határát úgy határozzák meg, hogy az a repülőgép-vezetők számára jól azonosítható legyen. Ha ez a határ 900 m (3000 láb) közepes tengerszint feletti magasság felett van, akkor lehetőleg essen egybe a 2. Annex 3. Függelékben ismertetett VFR utazómagasságok egyikével. Megjegyzés: Ezen pont alkalmazása esetén olyan VFR utazómagasságot válasszanak, amelynél a várható helyi atmoszférikus nyomásváltozások ne eredményezzék ennek a magasságnak talaj vagy vízfelszín felett 200 méter (700 láb) értéknek alacsonyabbra történő csökkenését. 2.11 A légiforgalmi szolgálati egységek és légterek elnevezése 2.11.1 Ajánlás — A körzeti irányító központot vagy repüléstájékoztató központot egy közeli városról vagy földrajzi jellegzetességről nevezzék el. 2.11.2 Ajánlás — A repülőtéri irányítótornyot vagy bevezető irányító egységet arról a repülőtérről nevezzék el, ahol azt létesítették. 2.11.3 Ajánlás — A repülőtéri irányító körzetet, az irányító vagy repüléstájékoztató körzetet az adott légtér felett felügyeletet gyakorló egység nevével azonosítsák. 2.12 A légiforgalmi szolgálati útvonalak létesítése és elnevezése 2.12.1 Amikor légiforgalmi szolgálati útvonalakat jelölnek ki, minden egyes ATS útvonal mentén határozzanak meg védett (biztonsági) légtereket és biztosítsák a szomszédos ATS útvonalak közötti megfelelő elkülönítést. 2.12.2 Ajánlás — Amikor a légiforgalom sűrűsége, összetettsége vagy természete indokolja, az alacsony repülési magasságon üzemelő légiforgalom részére — beleértve a nyílt vizeken létesített helikopter leszállóhelyekre/ről üzemelő forgószárnyas légijárműveket is — jelöljenek ki különleges útvonalakat. Az ilyen útvonalak közötti oldalirányú távolság meghatározása alkalmával vegyék figyelembe a forgószárnyas légijármű fedélzetén elhelyezett navigációs berendezéseket és rendelkezésre álló navigációs eszközöket is. 2.12.3 Az ATS útvonalakat elnevezéssel azonosítsák. 2.12.4 Az ATS útvonalak elnevezését a szabvány indulási és érkezési útvonalak kivételével az 1. Függelék alapelvei szerint határozzák meg. 2.12.5 A szabvány indulási és érkezési útvonalakat valamint az azokkal kapcsolatos eljárásokat a 3. Függelék alapelvei szerint azonosítsák.

Source: https://magyarkozlony.hu/hivatalos-lapok/1f7c6b0e16b4b71a92e5ad24416008bbe2e26aab/dokumentumok/710811d1f7f958a2990684d0cbf918e84f5497e5/letoltes